O μουσακάς γίνεται και με φασολάκια; Ναι και είναι πεντανόστιμος!
Όταν τα φασολάκια μπαίνουν στον μουσακά, καλύπτονται με ζουμερό κιμά και ψήνονται με μια αφράτη πλούσια μπεσαμέλ, ένα γευστικό θαύμα συντελείται. Δοκιμάστε τον.
1 κιλό (ζυγισμένα ακαθάριστα), φασολάκια, μπαρμπούνια, καθαρισμένα, 250 γρ. κιμάς μοσχαρίσιος (κατά προτίμηση από ελιά), 1 μέτριο ξερό κρεμμύδι, τριμμένο, 1 μεγάλη ώριμη ντομάτα, ξεφλουδισμένη, τριμμένη, 1/4 κουτ. γλυκού κανέλα σε σκόνη, 40 ml ελαιόλαδο, 2 κουτ. σούπας φύλλα μαϊντανού, ψιλοκομμένα αλάτι, φρεσκοτριμμένο πιπέρι, 60 γρ. φρυγανιά τριμμένη, 500 ml φρέσκο γάλα, ζεστό, 60 γρ. αλεύρι για όλες τις χρήσεις, 2 αυγά, ελαφρώς χτυπημένα, 30 γρ. βούτυρο αγελαδινό (ή 3 κουτ. σούπας ελαιόλαδο), 1/4 κουτ. γλυκού μοσχοκάρυδο, τριμμένο, αλάτι, φρεσκοτριμμένο πιπέρι, 100 - 150 γρ. κασέρι της αρεσκείας μας, τριμμένο
Σε μια κατσαρόλα με μπόλικο αλατισμένο νερό που κοχλάζει βράζουμε τα φασολάκια για περίπου 13 - 15 λεπτά. Θέλουμε να μαλακώσουν, αλλά να μη λιώσουν. Τα στραγγίζουμε και τα αφήνουμε στην άκρη.Σε μια μικρή κατσαρόλα ζεσταίνουμε το μισό ελαιόλαδο και σοτάρουμε τον κιμά με το κρεμμύδι για περίπου 4 - 5 λεπτά, ανακατεύοντας διαρκώς μέχρι ο κιμάς να αλλάξει χρώμα και να γίνει σπυρωτός. Προσθέτουμε την ντομάτα, την κανέλα, αλατοπίπερο και 250 ml ζεστό νερό. Μετριάζουμε τη φωτιά και σιγομαγειρεύουμε για περίπου 25 - 30 λεπτά, μέχρι να πιει το φαγητό τα υγρά του και να «δέσει» η σάλτσα. Ρίχνουμε το μαϊντανό και ανακατεύουμε.Παράλληλα, σε μια μέτρια κατσαρόλα ζεσταίνουμε το βούτυρο (ή το ελαιόλαδο) σε μέτρια φωτιά για περίπου 1 - 2 λεπτά, μέχρι να λιώσει. Ρίχνουμε βροχηδόν το αλεύρι, ανακατεύοντας συνεχώς με έναν αυγοδάρτη, και το καβουρδίζουμε για περίπου 3 - 4 λεπτά ή μέχρι να αποκτήσει μπεζ απόχρωση. Προσθέτουμε το ζεστό γάλα και ανακατεύουμε γρήγορα και έντονα με τον αυγοδάρτη, για περίπου 1 - 2 λεπτά, μέχρι να γίνει μια ομοιογενής κρέμα. Αποσύρουμε από τη φωτιά και συνεχίζουμε το ανακάτεμα, για να διαλυθούν τυχόν σβόλοι και να έχουμε ένα λείο, κρεμώδες μείγμα. Προσθέτουμε τα αυγά, τη μισή ποσότητα τυριού, το μοσχοκάρυδο, αλάτι και πιπέρι και ανακατεύουμε καλά, για περίπου 2 - 3 λεπτά, μέχρι να έχουμε μια βελούδινη κρέμα.Προθερμαίνουμε το φούρνο στους 170° C. Λαδώνουμε ελαφρώς το ταψί και το πασπαλίζουμε με την τριμμένη φρυγανιά. Στρώνουμε ομοιόμορφα τη μισή ποσότητα από τα φασολάκια και απλώνουμε από πάνω 3 - 4 κουτ. σούπας από την μπεσαμέλ, σε μια λεπτή στρώση. Ρίχνουμε τον κιμά και τον απλώνουμε ομοιόμορφα με σπάτουλα ή με τη ράχη ενός κουταλιού. Στρώνουμε από πάνω τα υπόλοιπα φασολάκια και καλύπτουμε με την μπεσαμέλ. Πασπαλίζουμε με το υπόλοιπο τυρί και ψήνουμε για περίπου 30 λεπτά ή μέχρι να ροδίσει η επιφάνεια. Σερβίρουμε το μουσακά χλιαρό ή σε θερμοκρασία δωματίου.
Γάλα,Μοσχαρίσιος κιμάς,Φασολάκια